**Βιβλίο 2. Κεφαλαίο 3. §11-16**

 **Ερωτήσεις βιβλίου**

1. **Ποια στοιχεία του κειμένου δείχνουν την αυθαιρεσία του καθεστώτος των Τριάκοντα;**

Σκοπός της εκλογής των Τριάκοντα ήταν η θέσπιση νέων νόμων, διαμορφώνοντας έτσι ένα νέο σύνταγμα διακυβέρνησης του αθηναϊκού κράτους. Ωστόσο, εκείνοι λειτούργησαν αυθαίρετα, για να εξυπηρετήσουν τα προσωπικά τους συμφέροντα και να εδραιώσουν την εξουσία τους. Την αυθαιρεσία του καθεστώτος των Τριάκοντα δείχνουν τα παρακάτω στοιχεία του κειμένου:

α) Η σκόπιμη αναβολή της σύνταξης και δημοσίευσης του συντάγματος.

β) Η συγκρότηση της Βουλής και άλλων θεσμικών οργάνων με άτομα της δικής τους επιλογής, δηλαδή με αναξιοκρατικά κριτήρια, για να έχουν τον έλεγχο της λήψης αποφάσεων.

γ) Η σύλληψη και η θανατική καταδίκη των συκοφαντών, χωρίς να έχουν λάβει τέτοια εξουσιοδότηση, για να ικανοποιήσουν τα εκδικητικά ένστικτα των πολιτών και να γίνουν αρεστοί.

δ) Η σύλληψη και η καταδίκη όχι μόνο των κακών αλλά και των πολιτών που είχαν πολιτική δύναμη και εκείνων που αντιδρούσαν στις αυθαιρεσίες των Τριάκοντα.

ε) Η πρόσκληση σπαρτιατικής φρουράς στην Αθήνα, για να τους βοηθάει στις εγκληματικές τους ενέργειες.

**3.Πώς κρίνετε την πολιτική συμπεριφορά του Κριτία και του Θηραμένη;**

Σε αντίθεση με τον συντηρητικό και μετριοπαθή Θηραμένη, ο Κριτίας είναι σκληρός, κυνικός, φανατικός και εκδικητικός. Η εκδικητική του στάση απέναντι στους δημοκρατικούς προέρχεται κι από το γεγονός ότι τον είχαν εξορίσει όταν εκείνοι είχαν τον έλεγχο της πόλης. Επίσης, θεωρεί πως μόνο μέσω του φόβου και των δολοφονιών μπορεί να εδραιώσει το καθεστώς των Τριάκοντα. Ο μετριοπαθής Θηραμένης, αν και ανήκει στην ίδια ολιγαρχική ομάδα που διεκδικεί με αυθαίρετα μέσα την εδραίωση της τυραννίας, διαφωνεί με τις εγκληματικές ενέργειες του Κριτία και μάταια προσπαθεί να τον συγκρατήσει. Αντιλαμβάνεται πόσο ακραίο είναι το να δολοφονούνται έντιμοι πολίτες και έτσι θεωρεί καθήκον του να εναντιώνεται στον παραλογισμό του Κριτία. Αν και ο Θηραμένης δεν έχει το ήθος ενός δημοκράτη πολιτικού, είναι περισσότερο ηθικός και λιγότερο παθιασμένος με την εξουσία σε σχέση με τον Κριτία.